**Molitve vjernika**

**2. nedjelja došašća – A (8. 12. 2019.)**

1. Bože postojanosti i utjehe, podari Crkvi svojoj međusobnu složnost i otvoreno srce za svakog brata čovjeka, a posebice u ovo vrijeme došašća, molimo Te:
2. Podari papi našemu Franji, biskupu Boži te svim svećenicima, redovnicima i redovnicama postojanu vjeru, ustrajnu molitvu i neugasivu hrabrost da poput Ivana Krstitelja budu glasovi u pustinji koji pozivaju na obraćenje i pripravnost za tvoj dolazak, molimo Te:
3. Pomozi Gospodine da nam ovo vrijeme došašća bude doista vrijeme duhovne obnove i priprave kako bismo poravnali staze svoga srca i tako obnovljeni bili spremni za tvoj dolazak, molimo Te:
4. Mnoge su obitelji razdvojene zbog posla ili nekih drugih razloga, daj Gospodine da budu sjedinjene u ovo blagdansko vrijeme i da budu prožete mirom i zajedništvom, molimo Te:
5. Gospodine, mnogi ljudi te još nisu upoznali; otvori im oči srca da progledaju i spoznaju da si jedino Ti Put, Istina i Život te tako postanu dio zajedništva ovozemaljske Crkve koja zajedno putuje prema Nebeskoj, molimo Te:
6. Zahvaljujemo ti, Gospodine, za sva dobročinstva, za sve uspone i padove. Pomozi nam da Ti uvijek znamo reći hvala te tako mognemo suobličavati naša srca srcu Tvome, molimo Te:
7. Našu pokojnu braću i sestre primi Gospodine u Vječnu Radost, molimo Te: